Kobuldagi teraktdan so‘ng Afg‘onistonda 11 nafar jangari qatl etiladigan bo‘ldi

Kobuldagi 90 kishining umriga zomin bo‘lgan teraktdan so‘ng, Afg‘oniston prezidenti Ashraf G‘ani “Tolibon” radikal harakati va “Haqqoniy tarmog‘i” terrorchilik guruhiga aloqador 11 jangariga nisbatan o‘lim jazosini ijro etish haqida ko‘rsatma berdi. Bu haqda “TASS” xabar bermoqda.

Mahalliy Tolo News telekanali axborotiga ko‘ra, Afg‘oniston prezidenti tomonidan imzolangan farmoyishda ekstremistik tashkilotlarining taniqli dala qo‘mondonlari bor.
Ayni vaqtda, o‘lim jazosiga hukm qilinganlar orasida “Haqqoniy tarmog‘i” asoschisi Jaloliddin Haqqoniyning o‘g‘li va tarmoqning hozirgi rahbari Sirojiddin Haqqoniyning ukasi Anas Haqqoniy ismi yo‘q.
Kobuldagi terakt 31-may, chorshanba kuni tongda yuz berdi. Minalashtirilgan avtotsisterna diplomatik dahaga olib boruvchi nazorat-o‘tkazish joyida portlatib yuborilgan.
Hodisa oqibatida 90 kishi halok bo‘ldi, 380 kishi turli darajada tan jarohati olgan. Terakt uchun javobgarlikni IShID terrorchilik tashkiloti o‘z zimmasiga olgan.
Biroq keyinroq Afg‘oniston Milliy xavfsizlik direktorati terakt “Haqqoniy tarmog‘i” tomonidan Pokiston idoralararo razvedkasi bilan muvofiqlikda tashkil etilgani haqida bayonot berdi.
“Haqqoniy tarmog‘i” Pokistonning Shimoliy Vaziriston viloyatida o‘rnashgan bo‘lib, Afg‘onistonning hozirgi rahbariyatiga qarshi kurash olib boradi.